શાકાહારી અને માંસાહારી પ્રજાઓમાં ખાસ વિશેષતાઓ હોય છે? માંસાહારીઓ વધારે ઝઘડાળુ હોય છે અને શાકાહારીઓ વધારે શાંતિપ્રિય હોય છે. વિજ્ઞાન પાસે પ્રજાઓની આ પ્રકૃતિ વિશે ચોક્કસ ઉત્તરો નથી. ઉત્તરતમના બર્ફિલા પ્રદેશોમાં રહેતી એસ્કિમો પ્રજા માંસ સિવાય કંઈ જ ખાતી નથી, કારણ કે એ પ્રદેશોમાં કંઈ જ ઊગતું નથી અને એસ્કિમો વિશ્વના સૌથી શાંતિપ્રિય લોકોમાં છે. દક્ષિણ પેસિફિકના આદિમ લોકો સંપૂર્ણતઃ માંસાહારી છે અને એમના ઇતિહાસમાં ક્યારેય યુદ્ધો થયાં નથી. આફ્રિકાની કેટલીક બર્બર જાતિઓમાં માંસ એ જ પ્રમુખ ખોરાક છે, પણ એ જાતિઓ તદ્દન શાંત હોય છે. વન્ય બંદરોની બે ટોળીઓ વચ્ચે ક્યારેય લોહીલુહાણ યુદ્ધ થઈ ગયું હોય એવું રેકર્ડ પર નથી, અને કોઈએ જંગલમાં બંદરોની આ રીતે પડેલી લાશો જોઈ નથી. મનુષ્યના ઇતિહાસમાં પણ પુરૂષોની બે જાતિઓ વચ્ચે જ યુદ્ધો થયાં છે, પુરુષો અને સ્ત્રીઓ વચ્ચે ખૂનખાર યુદ્ધો થયાં હોય એવું કોઈ પ્રમાણ નથી. આપણો અનુભવ છે કે વોરાઓ અને પારસીઓ માંસાહારી છે અને ગુજરાતી પ્રજાની સૌથી શાંતિપ્રિય અને શિસ્તબદ્ધ પ્રજાશાખાઓ છે. જાટ શાકાહારી છે અને અત્યંત લડાયક પ્રજા છે. માંસાહારી સિંધીઓ હિંદુસ્તાનના ઈતિહાસમાં ક્યારેય લડ્યા હોય એવાં પ્રમાણ નથી અને આ તર્કને અંતિમ પર લઈ જઈએ તો એવો વિચાર પણ આવી શકે કે સુરતમાં અમદાવાદ કરતાં વધારે માંસાહારી પ્રજા વસે છે, પણ સુરત શાંતિપ્રિય છે અમદાવાદ પ્રમાણમાં જરા વધારે અશાંતિપ્રિય છે!